আহমদ শরীফের সমগোত্রীয় উইলফ্রেড কান্টওয়ের স্মিথ তার ‘ইসলাম ইন মডার্ন হিস্ট্রি’ বইয়ের ছত্রে ছত্রে মুসলিম সমাজে ধর্মনিরপেক্ষতার প্রয়োগকে অপরিহার্য দেখানোর আপ্রাণ চেষ্টা চালান। কামালপন্থী তুরস্ককে মডেল ধরে তিনি মুসলমানদের অতীন্দ্রিয় বিশ্বাসের মরীচিকা থেকে বেরিয়ে এসে বাস্তববাদী হওয়ার পরামর্শ দেন। পশ্চিমা মডেলে খ্রিষ্টীয় সমাজ অনুকরণে তুরস্কে যে সংস্কার প্রচেষ্টা চালানো হয় তাকে আকণ্ঠ প্রশংসায় ভিজিয়ে তিনি বলছেন, ‘সব সংস্কারের উদ্দেশ্য খ্রিষ্টধর্ম গ্রহণের প্রশ্নের সাথে সংশ্লিষ্ট নয়; বরং মধ্যযুগের পরিবর্তে আধুনিক যুগে উত্তীর্ণ হওয়ার প্রশ্ন। তিনি বলেন, ‘আধুনিক বিশ্ব গণতন্ত্র, ধর্মনিরপেক্ষতার মধ্য দিয়ে সকলকে নিয়ে কিভাবে বাস করা যায় তা দেখিয়ে দিচ্ছে। অতএব মুসলমানদেরকেও ইসলামকে অন্য ধর্মের মত সৃষ্টিশীল হিসেবে প্রমাণ দিতে হবে। কেননা একটি নির্দিষ্ট ঐতিহাসিক যুগ বা ভৌগোলিক এলাকার প্রয়োজন পূরণের পর ইসলামের আদি উপযুক্ততা এখন আর অবশিষ্ট নেই।”